כתב אישום: תכנן את הפיגוע בציר המתפללים בחברון
נור ג'אבר, בכיר בג'יהאד האיסלאמי, נאשם באחריות לפיגוע בציר המתפללים בחברון ולפיגוע בעתניאל בסוף השנה שעברה. הוא נעצר לפני כחודשיים וחצי ומואשם ב-16 סעיפים של גרימת מוות בכוונה
פליקס פרישעדכון אחרון: 17.07.03 , 20:40
לבית המשפט הצבאי בבית אל הוגש היום (ה') כתב אישום נגד אחד ממתכנני הפיגוע בציר המתפללים בחברון בו נהרגו 12 לוחמים ישראלים, ובראשם מפקד חטיבת חברון אלוף משנה דרור ויינברג ז"ל.
הנאשם, פעיל הג'יהאד האיסלאמי, נור ג'אבר בן ה-30, הואשם גם בתכנון ובהשתתפות בפיגוע בישיבה בעתניאל, בו נהרגו ארבעה תלמידים.
ג'אבר נלכד על ידי כוחות צה"ל בחברון לפני חודשיים וחצי. כתב האישום, שהוגש על ידי עו"ד סרן מאיר ויגיסר, מייחס לג'אבר חברות בג'יהאד האיסלאמי, שם היה פעיל בכיר. את הפיגוע בציר המתפללים ב-15 בנובמבר 2002 תכנן ג'אבר יחד עם ראש הג'יהאד בחברון, מוחמד סידר. הוא ערך סיור ותצפיות במקום הפיגוע המתוכנן ובליל הפיגוע הסיע את המחבלים למקום ומיקם אותם בעמדותיהם.
גם בפיגוע בעתניאל, שהתרחש ב-27 בדצמבר 2002, נטל ג'אבר תפקיד מרכזי. הוא תכנן את הפיגוע, שלח רכב נוסף כדי לערוך סיור מוקדם במקום, והוא עצמו הסיע את שני המחבלים החמושים לקרבת ההתנחלות. שם הוריד ג'אבר את השניים, נפרד מהם, ונסע חזרה לחברון.
בעקבות שני הפיגועים מואשם ג'אבר ב-16 סעיפים של גרימת מוות בכוונה, המקבילה הצבאית לסעיף רצח בחוק הפלילי.
בנוסף, מואשם ג'אבר כי כמה חודשים לפני הפיגוע בציר המתפללים ניסה לשגר את אחד המחבלים שהשתתפו בפיגוע לפיגוע התאבדות במגרש הכדורסל של קרית ארבע הסמוכה לחברון. הפיגוע סוכל מבעוד מועד לאחר שהשב"כ וצה"ל עצרו את אחד השותפים האחרים לתכנון.
ג'אבר הואשם גם בביצוע פיגוע ירי נגד כלי רכב ישראלים בכביש חוצה יהודה בסוף שנת 2001. ג'אבר היה אז חלק מחוליה של שלושה מחבלים שהתקרבו לכביש ופתחו באש לעבר מכוניות ישראליות, אולם הופתעו על ידי כוח צה"ל שארב להם במקום. במהלך חילופי האש נהרגו שני המחבלים האחרים, עבד אל באסט אבו סנינה, ואסעד אבו טורקי.
מעצרו של ג'אבר הוארך היום עד תום ההליכים.
אל"מ דרור ויינברג ז"ל. כתב אישום נגד מתכנן הפיגוע
צילום רפרודוקציה: שאול גולן
הפיגוע בציר המתפללים